arnastofnun/IGC-2024 huggingface dataset:
Guðrún Eggertsdóttir

Guðrún Eggertsdóttir (1637 – 1724) var íslensk hefðarkona á 17. og 18. öld, þekkt fyrir auðsöfnun og hörku við leiguliða sína. Hún bjó lengi ekkja í Saurbæ (Bæ) á Rauðasandi og átti allar jarðir í sveitinni.

Guðrún var dóttir Eggerts Björnssonar ríka á Skarði á Skarðsströnd og Valgerðar Gísladóttur konu hans og var því af ætt Skarðverja. Hún fékk auð úr föðurgarði og giftist Birni Gíslasyni sýslumanni í Bæ, sem einnig var auðugur. Hann var töluvert yngri en hún, fæddur 12. apríl 1650, en dó í ágúst 1679, tæplega þrítugur að aldri, og er sagður hafa látist úr sárasótt. Þau áttu að sögn tvö börn sem bæði dóu kornung. Guðrún bjó áfram ekkja í Bæ í 45 ár og hélt jafnan stórt og mannmargt heimili. Hún lét séra Hjalta Þorsteinsson í Vatnsfirði mála minningartöflu eftir lát Björns og eru þar myndir af þeim hjónum.

Guðrún hefur einkum orðið kunn fyrir harðræði og kúgun sem hún beitti landseta sína en hún átti allar jarðir í Rauðasandshreppi og margar jarðir við Patreksfjörð og Tálknafjörð. Hún þvingaði leigjendurna til að taka við kúgildum sem þeir urðu að ábyrgjast og lét þá einnig fóðra fyrir sig búpening. Mörgum bændum tókst varla að heyja nema fyrir fé húsfreyjunnar í Bæ og eignaðist hún smám saman flestar skepnur í hreppnum. Hún bannaði landsetum sínum að eiga hesta en lét þá taka hesta á leigu hjá sér. En ef stóð svo á að hana vantaði sjálfa hesta til einhvers brúks lét hún sækja hestana til leiguliðanna en gaf þeim engan afslátt af leigugjaldinu á móti. Sumir leiguliðanna voru svo fátækir að þeir áttu ekki potta til að elda og leigði hún þeim þá potta á okurverði, en enginn þorði að mótmæla sökum ofríkis hennar. Ef landsetarnir vildu reyna að afla sér lífsbjargar með fiskveiðum haust og vor voru þeir einnig háðir Guðrúnu því hún átti verstöðvarnar, bátana og veiðarfærin. Hún mun hafa átt 25 báta sem gerðir voru út frá verstöðvum og tók skipsrúmsgjald af mönnum og leigði þeim veiðarfæri og eldunartæki til að sjóða fisk sér til matar.

Slík meðferð á leiguliðum var ekkert einstdæmi en Guðrún mun hafa þótt óvenju harðsækin og getur Árni Magnússon þess sérstaklega í Jarðabókinni en athugasemdir hans þar að lútandi eru á erlendum málum svo ekki gæti hver sem var lesið. Hún safnaði með þessu miklum auði til viðbótar því sem hún hafði erft og var langríkasta kona landsins þegar hún lést.
Ulrich Beck

Ulrich Beck (f. 15. maí 1944; d. 1. januar 2015) var þýskur félagsfræðingur. Hann er upphafsmaður hugstaksins áhættusamfélag og var prófessor í félagsfræði við Ludwig-Maximilians-University Munich til ársins 2009. Hann er nú prófessor við Háskólann í München og við London School of Economics.

Beck fæddist í Stolp í Þýskalandi (núna Słupsk í Póllandi) árið 1944. Hann hóf nám árið 1966 í félagsfræði, heimspeki, sálfræði og stjórnmálafræði við Háskólann í München og gerðist háskólakennari árið 1979. Hann var prófessor í Háskólanum í Münster (1979 – 1981) og Bamberg (1981 – 1992). Frá árinu 1992 hefur Beck verið prófessor í félagsfræði og stjórnandi félagsfræðistofunar við Háskólann í München.
Ríkisbanki

Ríkisbanki er banki sem er í eigu ríkis. Íslensku bankarnir voru upphaflega ríkisbankar en voru einkavæddir. Við bankahrunið tók ríkið aftur yfir bankana með sérstökum lögum. Eftir hrun varð Landsbanki Íslands ríkisbanki aftur.
Galtarviti

Galtarviti er viti sem stendur í Keflavík sem er vík út af Súgandafirði á Vestfjörðum. Enginn akvegur liggur að vitanum en þangað er hægt að komast gangandi, á snjósleða eða sjóleiðina ef veður er gott. Árið 1920 var reistur viti og vitavarðarhús í Keflavík. Vitinn var lýstur með gasi og nauðsynlegt var að vitavörður væri á staðnum til að sjá um hann. Árið 1959 var reistur nýr 10,7 m hár viti. Orka til vitalýsingarinnar fékkst frá ljósavél og árið 1960 var reist lítil vatnsaflsstöð til að framleiða rafmagn fyrir staðinn.

í seinni heimsstyrjöldinni faldi Þjóðverjinn August Lehrmann sig í vitanum en hann starfaði einnig fyrir bóndann á Galtarvita. Þeir voru báðir handteknir af Bretum sumarið 1941, Lehrmann á Patreksfirði og bóndinn á Galtarvita.
Lindableikja

Lindableikja (fræðiheiti "Salvelinus fontinalis") er laxfiskur.
Matthías Viðar Sæmundsson

Matthías Viðar Sæmundsson (23. júní 1954 – 3. febrúar 2004) var bókmenntafræðingur og dósent í íslensku við Háskóla Íslands. Hann tók B.A.próf frá Háskóla Íslands í bókmenntafræði og íslensku og cand.mag.-próf í íslenskum bókmenntum og stundaði nám í samanburðarbókmenntum við háskólann í háskólann í Montpellier í Frakklandi árið 1978.

Matthías Viðar var umsjónarmaður menningarþátta í Sjónvarpinu, bókmenntagagnrýnandi og flutti pistla um menningarmál. Hann samdi nokkrar bækur og ritstýrði öðrum og gerði heimildarmyndir fyrir sjónvarp. Matthías Viðar var stofnaði vefritið Kistan.is árið 1999.
Frísneska

Frísneska er germanskt tungumál sem talað er í Hollandi, Þýskalandi og á örlitlu svæði rétt við landamæri Þýskalands vestast á Jótlandsskaga í Danmörku.

Þrjár mállýskur eru til; "vestur-frísneska" (í Hollandsku fylkinum Fríslandi) , "saterlandíska" (í Saterland í Neðra-Saxlandi, Þýskalandi) og "norður-frísneska" (við norðurfrísnesku eyjarnar, Þýskalandi).
Lille OSC

LOSC Lille ("Lille Olympique Sporting Club") oftast þekkt sem Lille OSC eða einfaldlega Lille, er franskt fótboltalið frá frönsku borginni Lille. Félagið var stofnað árið 1944 sem afleiðing af samruna félaganna Olympique Lillois and SC Fives og spilar nú í Ligue 1 sem er fyrsta deild í Frakklandi. Lille spilaði áður heimaleikina á Stade Lille Metropole en árið 2012 færði liðið sig yfir á Grand Stade Lille Métropole leikvanginn.
Channing Tatum

Channing Matthew Tatum (f. 26. apríl 1980) er bandarískur leikari og kvikmyndaframleiðandi, þekktastur fyrir hlutverk sín í "Step Up" (2006), ' (2009), "Dear John" (2010), "The Vow" (2012), "21 Jump Street" (2012), "Magic Mike" (2012) og ' (2013). Channing er þekktur fyrir að leika í drama-og hasarmyndum en hann hefur einnig leikið í gamanmyndum.

Æskuár.

Tatum er fæddur og alinn upp í Cullman, Alabama. Hann er sonur Kay, sem vann hjá flugfélagi, og Glenn Tatum, sem vann sem smiður. Hann á systur sem heitir Paige. Forfeður hans eru Írar, Frakkar, Þjóðverjar og amerískir frumbyggjar. Þegar Channing var sex ára flutti fjölskyldan hans til Mississippi. Þegar Tatum var ungur var hann mikill íþróttamaður, hann æfði amerískan fótbolta, fótbolta, hlaup og hafnarbolta.

Einkalíf.

Árið 2006 kynntist Channing leikkonunni og dansaranum Jennu Dewan þegar þau léku saman í myndinni Step Up. Þau byrjuðu samband stuttu eftir að myndin var tilbúin. Parið trúlofaði sig snemma í september 2008 og gifti sig svo 11. júlí 2009. Channing og Jenna eiga saman eina dóttur, Everly, sem fæddist 31. maí 2013.
Watch the Throne

Watch the Throne er plata eftir Kanye West og Jay-Z.
Magic Mike

Magic Mike er kvikmynd með Channing Tatum sem kom út árið 2012.
Aníta Hinriksdóttir

Aníta Hinriksdóttir (fædd 13. janúar 1996) er íslensk frjálsíþróttakona sem keppir fyrir ÍR.

Íþróttaferill.

Aníta varð heims- og Evrópumeistari í 800 metra hlaupi ungmenna með aðeins sex daga millibili í júlí 2013 og bætti Norðurlandameistaratitli í safnið tæpum mánuði síðar. Hún vann 800 m hlaupið á heimsmeistaramóti 17 ára og yngri í Donetsk í Úkraínu 14. júlí 2013, 20. júlí 2013 var hún hlutskörpust í sömu grein á Evrópumóti 19 ára og yngri í Rieti á Ítalíu og 17. ágúst sigraði hún örugglega í sömu grein á Norðurlandamóti 19 ára og yngri í Espoo í Finnlandi. Aníta bætti eigið Íslandsmet þegar hún hljóp 800 metra á 2:00,49 mínútum á ungmennamóti í Mannheim í Þýskalandi 30. júní 2013. Þann 17.ágúst 2016 bætti hún síðan Íslandsmetið aftur á Ólympíleikunum í Ríó. Það var bæting um þrjátíu og fimm sekúndubrot og var tíminn 2:00´14.

Viðurkenningar.

Í kjölfar góðs árangurs á íþróttamótum hefur Aníta fengið ýmsar viðurkenningar.

Fjölskylda.

Aníta er systurdóttir hlaupakonunnar Mörthu Ernstdóttur, sem keppti fyrir Ísland á sumarólympíuleikunum í Sydney 2000.
Mizunakál

Mizunakál (fræðiheiti "Brassica rapa nipposinica") er japönsk káljurt af krossblómaætt með mildum sinnepskeim. Mizuna er vinsælt í salöt.
Jacques Cartier

Jacques Cartier (31. desember 1491 – 1. september 1557) var franskur landkönnuður sem er almennt álitinn einn af mikilvægustu könnuðum Kanada. Hann kannaði einkum það svæði í Austur-Kanada sem síðar átti eftir að verða þungamiðja landnáms Evrópubúa þar. Hann fór þrjár ferðir til Kanada 1534, 1535-1536 og 1541-1542. Upphaflegt takmark hans var að finna norðvesturleiðina til Asíu. Í því skyni kannaði hann Nýfundnaland og sigldi upp Lawrence-fljót, hitti innfædda og helgaði land Frakkakonungi.
1001-1010

1001-1010 var 1. áratugur 11. aldar.
Tannfiskur

Tannfiskur (fræðiheiti "Dissostichus eleginoides") er djúpsjávarfiskur sem finnst á suðurhveli jarðar.
Breiðamerkursandur

Breiðamerkursandur er stórt svæði á milli Suðursveitar og Öræfa þakið grófum sandi sem jöklar hafa rutt fram ásamt jökulám á svæðinu. Á milli jökuls og strandar var aðeins örmjótt haft þegar Breiðamerkurjökull gekk lengst fram um og upp úr 1880. Á sandinum eru miklir jökulruðningar, sem sýna hversu langt jökullinn náði er hann náði hámarki sínu. Þegar jökullinn stækkaði og gekk fram á litlu ísöld gróf hann djúpa dæld í jarðveginn. Í þeirri dæld skilur hann nú eftir sig Jökulsárlón sem stækkar ört samhliða bráðnun jökulsins. Jökulsárlón er eitt helsta kennileiti Breiðamerkursands en það er dýpsta stöðuvatn Íslands, 284 metrar (2009). Úr lóninu rennur Jökulsá á Breiðamerkursandi, fyrrum mikill farartálmi og hættuleg yfirferðar. Hún var brúuð árið 1967 en áður var ferja á ánni.

Á Breiðamerkursandi eru aðalvarpstöðvar skúms á Íslandi. Þar eru einnig heimkynni hreindýra.

Breiðá, bær Kára Sölmundarsonar og Hildigunnar Starkaðardóttur, sem frá er greint í Njálu, stóð vestarlega á sandinum. Þegar jökullinn gekk fram lagðist hann yfir bæjarstæðið og jörðina alla og er nú ekki vitað með fullri vissu hvar bærinn stóð.

Hluti Breiðamerkursands varð hluti af Vatnajökulsþjóðgarði árið 2017.

Breiðamerkursandur var fyrr á öldum töluvert breiðari en hann er nú því bæði hefur sjór brotið af honum og einnig náði jökullinn skemmra fram á sandinn. Þegar Eggert Ólafsson og Bjarni Pálsson fóru um sandinn 1756 töldu þeir um eina danska mílu (7,5 km) milli jökuls og sjávar. Á næstu áratugum skreið jökullinn mjög fram og þegar Sveinn Pálsson fór um sandinn 1794 taldi hann aðeins um 2 km milli jökuls og sjávar
Tortilla

Tortilla er þunnt flatbrauð búið til úr fínmöluðu hveiti. Upphaflega voru tortillur búnar til úr maís ("tortilla" þýðir „lítil kaka“ á spænsku) en þetta maísbrauð var fundið upp fyrir komu Evrópumanna til Ameríku. Tortillan sem þekkt er í dag var fundin upp eftir hveiti var tekið til Nýja heimsins frá Spáni þegar þetta svæði var nýlendan Nýi Spánn. Tortillur eru búnar til úr gerlausu deigi með vatni sem er þrýst og þá bakað.

Frumbyggjar Norður-Mexíkós hafa borðað tortillur í nokkrar þúsundir en þær eru stór hluti mataræðis þessa fólks. Í dag eru þær framleiddar af fyrirtækjum um allan heim, sérstaklega í Norður-Ameríku, Evrópu og Austur-Asíu. Tortillur eru svipaðar suður-asísku flatbrauði sem heitir chapati, og flatbrauðinu sem borðað er í Mið-Austurlöndum og Miðjarðarhafslöndum. Í Kína er til svipað brauð eða „pönnukaka“ sem heitir laobing. Einnig er indverskt brauð roti sem er svipað tortillu.

Yfirleitt eru tortillur bornar fram með kjöti í rétti eins og taco, burrito og enchilada. Í Hondúras eru þær notaðar í baleadas.
Deildaverslun

Deildaverslun er verslun sem er skipt upp í mismunandi deildir sem selja ýmiss konar vörur, til dæmis fatnað, snyrtivörur, skartgripi, húsgögn, leikföng, raftæki og stundum mat. Fyrstu deildaverslanir voru opnaðar á 19. öld í stórborgum í Evrópu og Bandaríkjunum. Dæmi um deildarverslanir sem voru opnaðar á þessum tímapunkti eru Harrods (1849), Marks &amp; Spencer (1884) í Bretlandi, Le Bon Marché (1852) í Frakklandi, Kaufhaus des Westens (1905) í Þýskalandi, Åhléns (1899) í Svíþjóð, Magasin du Nord (1868) í Danmörku og Macy's (1858) í Bandaríkjunum.
Telómerasi

Telómerasi er lífhvati sem hefur áhrif á litningsenda við frumuskiptingar. Litningar í frumukjörnum bera erfðaupplýsingar. Litningaendar styttast í hvert skipti sem fruma skiptir sér og eftir ákveðinn fjölda skiptinga eru endarnir orðnir svo stuttir að fruman getur ekki skipt sér lengur. Það er nefnt frumuöldrun. Nóbelsverðlaunin í lífeðlis- og læknisfræði 2009 voru veitt til þriggja vísindamanna Elizabeth Blackburn, Carol W. Greider og Jack W. Szostak fyrir uppgötvun á byggingu og starfsemi litningaenda og ensímsins telómerasa.

Fruma deyr þegar litningarnir eru orðnir of stuttir. Í nokkrum tegundum frumna, meðal annars kynfrumum og krabbameinsfrumum, er ensím (lífefnahvati) sem byggir upp hulsur á enda litninga jafnóðum og þær eyðast. Þetta ensim er telómerasi.
Walter Cronkite

Walter Leland Cronkite, Jr. (4. nóvember 1916 – 17. júlí 2009) var bandarískur fréttamaður sem er þekktastur sem fréttaþulur í þættinum CBS Evening News á sjónvarpsstöðinni CBS frá 1962 til 1981. Hann lauk fréttatímanum gjarnan á orðunum „"And that's the way it is,"“ og dagsetningu útsendingar.
Sæhvönn

Sæhvönn (fræðiheiti "Ligusticum scoticum") er fjölær hvönn sem vex í Norður-Evrópu.
Dósaupptakari

Dósaupptakari er verkfæri sem notað er til að opna dósir. Þó að matur hefði verið niðursoðinn og geymdur í dósum í Hollandi síðan 1772 var dósaupptakarinn ekki fundinn upp til 1855 á Bretlandi og 1858 í Bandaríkjunum. Þessi verkfæri voru í raun og veru "dósahnífar" en þeir fást ennþá í dag. Fyrsti dósaupptakarinn með snúandi skurðarhjóli, sem fer um hringinn á dósinni og sker lokið opið, var fundinn upp árið 1870. Fólki fannst það erfitt að nota svona dósaupptakara því var hann ekki mjög vinsæll á þeim tíma. Bylting kom árið 1925 þegar öðru hjóli með tönnum var bætt við dósaupptakarann, sem hélti skurðarhjólinu föstu við hringinn á dósinni. Þessi hönnun sem er einföld í notkun er sú vinsælasta í dag.

Á árum seinni heimsstyrjaldarinnar voru nokkrar aðrar útgáfur af dósaupptakaranum þróaðar fyrir herinn, eins og P-38 og P-51 í Bandaríkjunum. Þessir voru dósahnífar sem voru einfaldir í hönnun og sterkir með samanbrjótanlegu blaði og engu handfangi. Þeir voru líka miklu minni en venjulegir dósaupptakarar. Rafdósaupptakarinn var fundinn upp á sjötta áratugnum og var hann nokkuð vinsæll. Nýjar tegundir af dósaupptökurum eru ennþá þróaðar í dag, en nýjasta útgáfan sker um hlíðina á dósinni þannig að brúnin sé ekki svo beitt.
Námaskarð

Námaskarð er lítið og stutt skarð norðan í Námafjalli sem þjóðvegur 1 í Mývatnssveit liggur um. Þar er jarðhiti og hverasvæði.
Dvergsnípa

Dvergsnípa (fræðiheiti: "Lymnocryptes minimus") er smávaxinn og kubbslegur vaðfugl. Fuglinn er 18-25 sm hár og vegur 33-73 g og vænghafið er 30-31 sm. Dvergsnípa er farfugl og heldur sig utan varptímans á Bretlandseyjum, og Atlantshafs- og Miðjarðarhafsströnd Evrópu, Afríku og Indlands. Fuglinn verpir í Norður-Evrópu og Norður-Rússlandi í mýrum, túndru og votlendi með lágvöxnum gróðri.

Dvergsnípa lætur lítið á sér bera utan varptíma og er erfitt að koma auga á fuglinn því hann fellur vel inn í umhverfið.
Astúría

Astúria (spænska: "Asturias", astúríska: "Asturies") er sjálfstjórnarsvæði á Spáni.
Landher

Landher er sú grein fastahers ríkis sem berst aðallega á landi, andstætt sjóher og flugher. Stærsti landher sem til er er kínverski alþýðuherinn sem telur yfir 2.250.000 hermenn. Þar á eftir kemur indverski herinn með 1.129.000 hermenn.
Skáldalækur

Skáldalækur er bær í Svarfaðardal. Hann er austan Svarfaðardalsár ekki langt frá Dalvík. Næstu bæir eru Hamar og Sakka. Bærinn er ekki nefndur í fornum sögum en sést fyrst í heimildum í kaupbréfi frá 1414. Gottskálk biskup grimmi átti hálfa jörðina á sinni tíð. Ari Jónsson lögmaður átti nokkrar jarðir í Svarfaðardal, m.a. Skáldalæk. Þær voru allar dæmdar undir konung eftir að hann var myrtur í Skálholti árið 1550.

Í manntali 1703 voru ábúendur fimm: Páll Skeggjason (54), Anna Erlendsdóttir (65), Vigdís dóttir þeirra (20), vinnumaðurinn Jón Jónsson (37) og Björg Þorsteinsdóttir (30).

Rithöfundurinn Snjólaug Bragadóttir frá Skáldalæk kennir sig við þennan bæ. Hún fæddist þar 1. janúar 1945. Faðir hennar, Bragi Guðjónsson, fæddist þar einnig. Hann var síðar klæðskerameistari á Akureyri.
Hnotubrjóturinn og músakóngurinn

Hnotubrjóturinn og músakóngurinn (þýska: "Nussknacker und Mausekönig") er saga eftir E. T. A. Hoffmann sem hann skrifaði árið 1816. Sagan fjallar um hnotubrjót sem er leikfang Maríu Stahlbaum. Hann lifnar við eftir að hafa unnið músakónginn í bardaga og við það fer hann með Maríu í töfraheim þar sem búa brúður. Sagan kom fyrst út á íslensku í þýðingu Huldu Vigdísardóttur árið 2018.

Árið 1892 unnu tónskáldið Pjotr Iljitsj Tsjaíkovskíj og danshöfundarnir Marius Petipa og Lev Ivanov að ballett upp úr útgáfu Alexandre Dumas af sögunni og nefnist ballettinn "Hnotubrjóturinn". Verkið er eitt þekktasta tónverk Tsjaíkovskíj.
Breiðfylking

Breiðfylking (enska: "phalanx", úr grísku φάλαγξ) er ferhyrnd herfylking, oftast með þungvopnuðu fótgönguliði sem ber spjót eða kesjur. Upphaflega var þessi tegund herfylkingar notuð á snemmgrískum tíma og skipuð hoplítum. fremstu hermennirnir læstu þá skjöldum sínum saman og næstu raðir fyrir aftan beindu spjótum sínum yfir skjaldborgina. Þetta gerði óvinum mjög erfitt fyrir að ráðast gegn framhlið fylkingarinnar sem aftur gat þvingað óvinaherinn til að hörfa. Þessi herfylking hentaði best á opnum flötum vígvöllum. Notkun breiðfylkingar átti sitt mesta blómaskeið á tímum Alexanders mikla á 4. öld f.Kr. en með tilkomu rómversku herdeildarinnar, sem er sveigjanlegri fylking, hnignaði breiðfylkingunni hratt og hún hvarf að mestu af sviðinu þegar Rómverjar lögðu Makedóníu undir sig. Ýmsar hliðstæður við breiðfylkinguna hafa verið notaðar síðar, eins og skjaldborg víkinga og schiltron Skota á miðöldum.

Orðið breiðfylking er líka oft notað í yfirfærðri merkingu yfir samstarf stjórnmálahreyfinga eða launþegasamtaka.
Hópfjármögnun

Hópfjármögnun er fjármögnun í gegnum hóp einstaklinga sem hver og einn leggur fram breytilega, og oft tiltölulega lága fjárhæð. Hópfjármögnun byggir oft á stóri neti vina, fjölskyldu og kollega sem hægt er að ná til í gegnum félagslega miðla.

Ein íslensk hópfjármögnunarsíða er til, henni var hleypt af stokkunum árið 2012 og heitir "Karolina Fund".
Blakfélag ÍBV

Blakfélag ÍBV (Íþróttabandalag Vestmannaeyja) var stofnað í maí 2013.
Á hlaupum með Línu Langsokk

Á hlaupum með Línu Langsokk er sænsk barnamynd frá árinu 1970.
Borðtölva

Borðtölva er einkatölva sem er hönnuð fyrir notkun á ákveðnum stað, ólíkt fartölvum. Í dag er algengt að borðtölvur séu geymdar í turni sem hvílir á eða undir skrifborði þar sem tölvuskjárinn, lyklaborð og músin eru. Þó eru til alls konar ólíkar útfærslur á borðtölvum, eins og til dæmis láréttur tölvukassi sem skjárinn hvílir ofaná, sambyggð tölva og skjár (t.d. Apple Macintosh) og smákassi („small form factor“).
XML Events

XML Events eða XML-atburðir eru W3C-tilmæli sem fjalla um meðhöndlun atburða (til dæmis músarsmelli) í XML-skjölum.

XML-atburðir eiga (ólíkt DOM-atburðum) að vera óháðir tilteknum tækjum, innihaldi og skriftumáli. XML-atburðir eru notaðir í SVG frá útgáfu 1.2 og XForms.
Rockmelt

Rockmelt er vafri, sem er ekki lengur studdur, með sérstakan stuðning fyrir samskiptamiðla sem Tim Howes og Eric Vishria þróuðu út frá Chromium-kóðanum. Betaútgáfa vafrans kom út árið 2010. Árið 2013 var þróun borðtölvuútgáfu hætt og Rockmelt fékkst þá eingöngu fyrir iOS og Android. Í ágúst sama ár keypti Yahoo! forritið og lokaði fyrir dreifingu þess. Ætlunin er að fella kóðann inn í ýmsar aðrar vörur Yahoo!.
Steam (hugbúnaður)

Steam er stafræn dreifingar-, höfundaréttar-, tölvuleikja- og samskiptagátt sem þróuð var af Valve Corporation. Steam er notað til að dreifa leikjum og leikjatengdu efni gegnum netið, bæði af litlum sjálfstæðum framleiðendum og stórum hugbúnaðarhúsum. Valve hóf að dreifa öðrum hugbúnaði en leikjum í október 2012. Í Steam hugbúnaðinum er forritunarviðmótið Steamworks þar sem þróunaraðilar geta sett í forrit sín margt af því sem Steam býður upp á, svo sem afritunarvörn og samfélagsvirkni. Steam var upphaflega gert fyrir Microsoft Windows en er einnig til á macOS, Linux og fleiri stýrikerfi. Steam er leikjagátt en einnig er til afbrigði af Steam sem er sérstaklega gert til að nota í skólum og í tengslum við kennsluforrit. Í desember 2012 voru næstum 2000 leikir fáanlegir í gegnum Steam og 54 milljón notendur. Í janúar 2013 spiluðu yfir 6,6 milljón manns leiki í gegnum Steam. Talið er að 50-70% af dreifingu þeirra PC tölvuleikja sem hlaðið er niður af Netinu fari gegnum Steam.
Aconcagua

Aconcagua (fullt nafn Cerro Aconcagua) er hæsta fjall Ameríku og jafnframt hæsti tindurinn bæði á suðurhveli jarðar og vesturhveli jarðar. Það stendur í Andesfjöllum 6.962 metra yfir sjávarmáli. Fjallið er í Mendoza-sýslu í Argentínu 112 km norðvestan við höfuðstað sýslunnar, borgina Mendoza. Fjallið er einn af Tindunum sjö sem eru hæstu fjöll heimsálfanna sjö.
Heimsráðstefna Sameinuðu þjóðanna um umhverfi og þróun

Heimsráðstefna Sameinuðu þjóðanna um umhverfi og þróun (líka nefnd Umhverfisráðstefnan í Ríó) var stór ráðstefna sem haldin var á vegum Sameinuðu þjóðanna í Rio de Janeiro í Brasilíu 3. til 14. júní árið 1992. Tilgangur ráðstefnunnar var að ræða eiturefni í framleiðslu, sjálfbæra orkukosti og hvernig hægt væri að draga úr loftmengun í borgum og takast á við vaxandi vatnsskort. Ein mikilvæg niðurstaða ráðstefnunnar var Rammasamningur Sameinuðu þjóðanna um loftslagsbreytingar sem leiddi til Kýótóbókunarinnar fimm árum síðar.

Ráðstefna Sameinuðu þjóðanna um sjálfbæra þróun (stundum kölluð "Rio+20") var líka haldin í Rio árið 2012.

Niðurstöður.

Ráðstefnan í Rio leiddi til eftirfarandi samþykkta:

Að auki voru eftirfarandi alþjóðasamningar opnaðir fyrir undirskriftir:
Samningur Sameinuðu þjóðanna um líffræðilega fjölbreytni

Samningur Sameinuðu þjóðanna um líffræðilega fjölbreytni er alþjóðasamningur sem fjallar um varðveislu líffræðilegrar fjölbreytni, sjálfbæra nýtingu hennar og sanngjarna og jafna skiptingu gæða sem verða til við nýtingu erfðaauðlinda. Samningurinn var lagður fyrir á Umhverfisráðstefnunni í Ríó 1992 og tók formlega gildi 29. desember 1993. Útfærsla samningsins fer aðallega fram með aðgerðaáætlunum einstakra ríkja um vernd og nýtingu líffræðilegrar fjölbreytni. Aðildarlönd eiga auk þess að skila skýrslum um innleiðingu samningsins.

Árið 2000 var Cartagena-bókunin sem fjallar um líföryggi tekin upp en hún fjallar um mögulegar hættur vegna erfðabreyttra lífvera á grundvelli varúðarreglunnar. Bókunin tók gildi þegar 50 ríki höfðu undirritað hana árið 2004.

Árið 2010 var Nagoya-bókunin sem fjallar um erfðaauðlindir og nýtingu þeirra tekin upp.

Ísland undirritaði samninginn 1992 og Alþingi staðfesti hann árið 1994. Ísland hefur ekki undirritað bókanirnar.
Ty Olsson

Tyler Victor "Ty" Olsson (fæddur 28. janúar 1974) er kanadískur leikari sem er þekktastur fyrir hlutverk sín í Battlestar Galactica, The Twilight Saga myndunum og Supernatural.

Einkalíf.

Olsson fæddist í Halifax, Nova Scotia en ólst upp í Ottawa, Ontario. Stundaði hann nám við "Langara College" þaðan sem hann útskrifaðist frá "Studio 58" leiklistarskólanum árið 1997.

Olsson var giftur Leanna Nash en saman áttu þau tvö börn.

Ferill.

Sjónvarp.

Fyrsta sjónvarpshlutverk Olsson var árið 1998 í The X-Files. Hefur hann síðan þá komið fram sem gestaleikari í þáttum á borð við The Net, First Wave, , Dark Angel, The Outer Limits, Taken, Kingdom Hospital, Psych og Hell on Wheels.

Á árunum 1999 – 2005 lék Olsson í Dragon Tales sem Ord. Hefur hann einnig leikið nokkrum sinnum í Battlestar Galactica sem mismunandi persónur.

Olsson hefur verið með stór gestahlutverk í True Justice sem Castillo, sem Benny í Supernatural og sem Kevin Whitehill í Shattered.

Kvikmyndir.

Fyrsta kvikmyndahlutverk Olsson var árið 1988 í "Kidô senshi Gandamu: Gyakushû no Shâ" þar sem hann talaði inn á fyrir persónuna Astonaige Medoz. Hefur hann síðan þá komið fram í kvikmyndum á borð við Valentine, Dreamcatcher, Agent Cody Banks, X2, Elektra og The Day the Earth Stood Still.